*Апел Милорада Грчића, в. д. директора „Електропривреде Србије“*

**Вакцина једини пут за повратак животу**

Поштоване колегинице и колеге,

Више од годину дана цео свет се бори против тешког и непредвидивог непријатеља вируса Covid 19 и наша „Електропривреда Србије“ дуго је суочена са бројим изазовима које је изазвао корона вирус. Сада већ свако од нас има неког из окружења ко се борио или се нажалост није изборио са короном.

Зато је важно да се вакцинишемо сви који можемо и тиме заједнички створимо услове да се вратимо нормалном животу. Апелујем на све запослене у „Електропривреди Србије“ да се вакцинишу, јер је држава Србија одговорна, воде је одговорни људи као што је Александар Вучић и једини у региону имамо довољно вакцина и то од различитих произвођача. Знам да се већина вас већ одазвала позиву и одговорно поступила како би заштитила свој, животе својих најближих и својих колега. Ипак моја дужност је да замолим и све вас који то до сада нису учинили да искористите могућност која се пружа само у Србији, да изаберете вакцину и вакцинишете се без чекања када и где желите.

Свако од нас ко може да се вакцинише тиме не штити само себе, већ и своје најближе и најдраже. Зато – вакцинишите се!